ד"ר נו

תקציר עלילת הספר

בספר זה הטיל M, ראש השירות החשאי הבריטי שבעברו שירת כקצין בכיר בצי המלכותי על ג'יימס בונד, המבצע הטוב ביותר בשירות החשאי הבריטי, שזה עתה החלים מפציעה, לבצע משימה "קלה" בג'מייקה זאת על מנת לוודא כי הוא כשיר לשוב לשירות פעיל. בונד נדרש לחקור את נסיבות היעדרותם של ג'ון סטרנגווייז ומרי טרובלאד, איש השירות החשאי הבריטי באי וסגניתו.
במלחמת העולם השנייה שירת בונד כקצין בצי הבריטי וטיפס עד לדרגת קומנדר ושירת ביחידת "הקומנדו ה-30". מספרו של בונד, אותו קיבל בשנת 1952, מורכב מהקידומת "00", המסמנת רישיון להרוג תוך כדי עבודה ומהספרה 7, שנלקחה ממספר קו האוטובוס שהוביל למשרדו של פלמינג.
עם הגעתו לג'מייקה הצטרף אליו קוורל, עוזרו הנאמן, והוא הבחין כי עוקבים אחר כל מעשיו. עד מהרה התברר לבונד ולבחורה הצעירה והמושכת שנלוותה אליו, האני ריידר, כי באי המבודד קראב-קי שבים הקאריבי זמם לו ד"ר ג'וליוס נו, מתבודד מרושע בעל צבתות מכניות המשמשות לו בתור ידיים ובעל משיכה סדיסטית לכאב, תוכנית שטנית. ד"ר נו הקים באי פרויקט בשיתוף המודיעין הסובייטי, המשבש באמצעות אותות רדיו את מערכות הטילים המונחים שבוחנים אנשי משרד ההגנה האמריקני באי סמוך. מטרתו הסופית של הפרויקט היא להצליח להשתלט על מערכת הנחיה של הטיל בעת שיגורו כדי לשנות את יעדו כך שיפגע בערים בארצות הברית גופא. כאשר שלום העולם החופשי מוטל על הכף נדרש בונד לסכל את מזימתו של ד"ר נו.

הסרט

ד"ר נו היה הסרט הראשון בסדרת סרטי ג'יימס בונד, אך לא התבסס על הראשון בסדרת ספריו של פלמינג. בסרט זה ג'יימס בונד, שזה עתה החלים מפציעה, מקבל משימה "קלה" כדי להחזירו לקצב. משימתו היא לחקור רצח ופעילות לא שגרתית בג'מאיקה. בג'מאיקה ג'יימס השתכן במלון שם שמו לו אלמנה שחורה במיטה. ובמשך הסרט מתגלה שד"ר נו, הרשע המרכזי, זומם להשמיד את העולם באיום המפחיד ביותר שהיה קיים באותן שנים, נשק אטומי. את דמותו של ד"ר נו גילם ג'וזף ויסמן, שחקן תיאטרון יהודי אמריקאי ממוצא קנדי.
במהלך הסרט הוצגה נערת בונד הראשונה, אורסולה אנדרס, בסצנה שבה היא יוצאת מהים בביקיני. עקב מבטאה הגרמני הכבד, דובבו המפיקים את דמותה.
הסרט היה התפקיד הגדול הראשון של שון קונרי (עד אז שחקן שהופיע בעיקר בתיאטרון ובסרטי טלוויזיה והתפרנס כמודליסט לציירים), שגילם את דמותו של ג'יימס בונד. איאן פלמינג, מחבר הספר, לא היה מרוצה מבחירתו של קונרי לתפקיד, ובפגישה ביניהם אמר לו: "אז אתה האדם שהביאו כדי להרוס לי את הספר". עם זאת, שון קונרי גילם את תפקידו ברצינות וכמעט נהרג בסצנת מרדף מכוניות.
בסרט זה היו מאפיינים שהפכו לסימני ההיכר של ג'יימס בונד: המשקה המנוער אך לא מעורבב, האקדח האישי, המשפט "בונד, ג'יימס בונד" וכדומה.
הסרט צולם בלונדון, הממלכה המאוחדת ובקינגסטון שבג'מייקה. הצילומים החלו ב-16 בינואר 1962 והסתיימו ב-30 במרץ באותה השנה. התקציב הראשוני תוכנן להיות 14,500 לירות שטרלינג (278,974 ליש"ט ב -2017), אך לבסוף עלותו הסופית הייתה למעלה מ-20,000 ליש"ט.
מיד בסוף 1961 אולפני יונייטד ארטיסטס החלו לקדם קמפיין שיווקי לקראת הסרט, והפצת דמותו של בונד. 
בכורת הסרט התקיימה ב-5 באוקטובר 1962 בביתן לונדון שבלונדון. הסרט הופץ לשאר הממלכה המאוחדת בשלושת הימים שלאחר מכן.  הבכורה בצפון אמריקה התקיימה ב-8 במאי 1963 בכ-450 בתי קולנוע במערב התיכון ודרום-מערב ארצות הברית. ב-29 במאי הסרט הגיע לניו יורק וללוס אנג'לס.
עם שחרור הסרט, הוא קיבל תגובות מעורבות. הסרט זכה לגינויים מצד קריית הוותיקן בגלל אכזריותו של בונד והתוכן המיני בסרט, בעוד הקרמלין טען כי "בונד הוא התגלמות הרוע הקפיטליסטי". שתי הביקורות העלו את רמת הפרסום בסרט.
מבחינה מסחרית, הסרט הפך להיות הסרט החמישי הרווחי ביותר בבריטניה, והסרט הצליח מסחרית גם בשאר אירופה.